Sažetak

Procjena učinka uvođenja zahtjeva za ekološki dizajn i označivanje energetske učinkovitosti rashladnih uređaja s funkcijom izravne prodaje

A. Potreba za djelovanjem

Zašto? Koji se problem rješava?

Rashladni uređaji s funkcijom izravne prodaje (primjerice, vitrine za supermarkete, rashladne vitrine za hlađenje pića, mali zamrzivači za sladoled, vitrine za sladoled na kugle i automati za prodaju) ključni su za osiguranje očuvanja kvalitete hrane u lancu opskrbe prehrambenim proizvodima u Uniji i za pristup potrošača drugim nekvarljivim prehrambenim proizvodima, primjerice pićima, koji se obično konzumiraju pri temperaturama nižima od okolišne temperature. Međutim, ti uređaji zamjetno pridonose emisijama stakleničkih plinova, a godišnja im je potrošnja energije znatna, otprilike 65 TWh u EU-28, što je ekvivalentno približno 0,46 % ukupne potrošnje krajnje energije u EU-u. Očekuje se da će se broj instaliranih uređaja u EU-28 povećati s 14 milijuna 2013. na 17 milijuna 2030. Potrošnja energije tijekom faze uporabe iznosi do 80 % ukupne potrošnje energije proizvoda. Mnogi su od tih uređaja neprekidno u uporabi. U ovoj skupini proizvoda postoji velik potencijal za ekonomsku uštedu i očuvanje okoliša. Međutim, taj potencijal ostat će neiskorišten jer: (1)ne postoji posebno zakonodavstvo EU-a u području potrošnje energije rashladnih uređaja s funkcijom izravne prodaje; (2)informacije o potrošnji energije tih proizvoda ograničene su; (3)odluke o kupnji ne donose se sustavno na temelju troškova tijekom životnog ciklusa proizvoda; (4)dolazi do suprotstavljenih interesa ako kupac uređaja nije i njegov krajnji korisnik, primjerice u slučaju malih zamrzivača za sladoled, rashladnih vitrina za hlađenje pića i automata za prodaju koje proizvođači hrane ili pića postavljaju u supermarketima, lokalnim trgovinama, zračnim lukama, željezničkim kolodvorima, sportskim klubovima itd.

Što se nastoji postići ovom inicijativom?

Smanjiti prosječnu potrošnju energije rashladnih ormara za komercijalnu uporabu. Dodatno smanjiti emisije stakleničkih plinova koje su, kad je riječ o rashladnim uređajima za komercijalnu uporabu, uglavnom povezane s potrošnjom energije, no i s propuštanjem rashladnog sredstva. Promicati energetsku učinkovitost, poticati inovativnost i smanjivati energetsku ovisnost. Promicati energetsku učinkovitost i time pridonijeti sigurnosti opskrbe energijom u okviru cilja Zajednice koji se odnosi na uštedu 20 % potrošnje energije u EU-u do 2020. Određeni zahtjevi u pogledu kraja vijeka trajanja trebali bi ispraviti postojeće probleme do kojih dolazi pri rastavljanju ormara i ostvarenju ciljeva Direktive o otpadnoj električnoj i elektroničkoj opremi.

Koja je dodana vrijednost djelovanja na razini EU-a?

Postoji jasan neiskorišteni potencijal za poboljšanje energetske učinkovitosti ormara koji su trenutačno u prodaji i ormara koji će se u godinama koje dolaze pojaviti na tržištu. Bez poduzimanja dodatnih konkretnih koraka u području komercijalnih rashladnih ormara, do promjena na tržištu koje bi dovele do uvođenja učinkovitijih uređaja doći će vrlo sporo, a negativni učinci na okoliš i zdravlje, koji se mogu izbjeći, i dalje će postojati. Mjere na razini EU-a nužne su jer zbog tog nedostatka usklađenih posebnih propisa u EU-u dolazi do opasnosti da bi pojedinačni zahtjevi u pogledu energetske učinkovitosti koje određuju države članice mogli narušiti funkcioniranje unutarnjeg tržišta EU-a. Direktiva o ekološkom dizajnu (posebice njezin članak 16.), prema kojoj se pravila o unutarnjem tržištu moraju zadovoljavati kao pravna osnova Ugovora, i direktiva o označivanju energetske učinkovitosti (članak 1.) pružaju pravnu osnovu Europskoj komisiji za donošenje provedbenih mjera radi smanjenja potrošnje energije komercijalnih rashladnih uređaja i usmjeravanja potrošača na najučinkovitije uređaje.

B. Rješenja

Koje su se zakonodavne i nezakonodavne opcije razmatrale? Postoji li najpoželjnija opcija? Zašto?

Razmotrene su sljedeće opcije politika: 0.Osnovni scenarij: bez djelovanja. 1.Samoregulacija/dobrovoljni pristanak: industrija utvrđuje vlastita, neobavezna pravila. 2.Samo ekološki dizajn: uvodi se samo zakonodavstvo o ekološkom dizajnu. 3.Samo označivanje energetske učinkovitosti: uvodi se samo zakonodavstvo o označivanju energetske učinkovitosti. 4.Oznaka energetske učinkovitosti i ekološki dizajn u tri faze: kombinacija 2. i 3. opcije, pri čemu su zahtjevi za ekološki dizajn sve stroži u svakoj od tri faze. 5.Oznaka energetske učinkovitosti i ekološki dizajn u dvije faze: kombinacija 2. i 3. opcije, pri čemu su zahtjevi za ekološki dizajn stroži u dvije faze. Ova se opcija dijeli na opciju 5.1 i opciju 5.2, pri čemu se u opciji 5.2 razlikuju rashladne vitrine za supermarkete koje se spajaju na električnu mrežu i one s izdvojenim rashladnim sustavom. Poželjna je opcija 5.2. Prva, druga i treća opcija odbačene su u ranoj fazi i više nisu ocjenjivane.

Tko podržava koju opciju?

O scenarijima se 2. srpnja 2014. raspravljalo na sastanku Savjetodavnog foruma. Nevladine organizacije i države članice podržavaju 5. opciju jer smatraju da pragovi u okviru 4. opcije nisu dovoljno strogi. Predstavnici industrije nisu komentirali razinu ambicioznosti zahtjeva za energetsku učinkovitost. Austrija, Nizozemska i Ujedinjena Kraljevina, Europsko partnerstvo za energiju i okoliš (EPEE) te EuroCommerce podržavaju opciju s dvije faze (5. opciju), dok se nevladine organizacije i Njemačka zalažu za opciju s tri faze (4. opcija). Revizija se odvija nakon završetka posljednje faze (5. opcija), što je podržala većina dionika, a samo je organizacija EVA zatražila brzu reviziju s obzirom na objavu nove ispitne norme. Većina država članica i nevladinih organizacija zalaže se za funkcionalni pristup (4. i 5. opcija), a predstavnici industrije mišljenja su da to ne odražava raznovrsnost proizvoda na tržištu. Industrija i neke države članice zalažu se za razlikovanje vitrina za supermarkete koje se spajaju na električnu mrežu i onih s izdvojenim rashladnim sustavom (opcija 5.2). Države članice i nevladine organizacije u velikoj su mjeri podržale argumente za predlaganje zahtjeva povezanih s vijekom trajanja (u 4. i 5. opciji), a samo je Europski savez proizvođača opreme za opskrbu pripremljenom hranom (EFCEM) bio protiv tih zahtjeva. Većina država članica zahtijevala je jedinstvenu strukturu razreda za označivanje energetske učinkovitosti za sve uređaje (u 4. i 5. opciji), odnosno za segment za supermarkete, rashladne vitrine za hlađenje pića, male zamrzivače za sladoled i automate za prodaju. Prije Savjetodavnog foruma za različite vrste uređaja bile su predložene različite strukture.

C. Učinci najpoželjnije opcije

Koje su prednosti najpoželjnije opcije (ako postoji, inače prednosti glavnih opcija)?

Opcija 5.2 imat će sljedeće rezultate do 2030.: ·zajamčeno uklanjanje najneučinkovitijih modela s tržišta, ·sinergijski učinak, koji obuhvaća poticajni učinak specifičnih zahtjeva za ekološki dizajn i učinak privlačenja funkcionalne ljestvice označivanja, ·u usporedbi s dosadašnjom praksom, uštedu energije od 19 TWh/god, odnosno od 0,83 % do 1,3 % Komisijinog cilja uštede krajnje energije za 2030., te smanjenje emisija stakleničkih plinova za 7,4 Mt ekvivalenta CO2 godišnje, ·jasan pravni okvir za dizajn proizvoda, koji pruža proizvođačima fleksibilnost pri postizanju razina energetske učinkovitosti, ·iako bi se troškovi kupovine mogli povećati, to će se uvelike kompenzirati uštedama u fazi uporabe proizvoda, ·smanjenje godišnjih troškova procjenjuje se na 400 milijuna EUR 2020. i oko 2,9 milijardi EUR do 2030., ·smanjenje troškova zbog ekonomije razmjera za troškovno učinkovite tehnologije, ·ispravljanje tržišnih nedostataka i pravilno funkcioniranje unutarnjeg tržišta, ·izbjegavanje značajnog administrativnog opterećenja za proizvođače ili trgovce u maloprodaji, ·poštuje se posebni mandat koji su države članice prenijele na Komisiju, ·pošteno tržišno natjecanje tako što će se zajamčiti jednaki uvjeti za sve, ·bez negativnih učinaka na stopu zaposlenosti, ·bez identificiranih negativnih učinaka na trgovinu.

Koji su troškovi najpoželjnije opcije (ako postoji, inače troškovi glavnih opcija)?

Troškovi proizvodnje vjerojatno će se kratkoročno povisiti zbog uporabe učinkovitijih komponenata, poput visokoučinkovitih ventilatora, učinkovitijih kompresora, bolje izolacije itd. Proizvođači u troškove proizvodnje uključuju i troškove prilagodbe strojeva i proizvodne linije, osposobljavanja osoblja, ispitivanja/pilot-projekata, testiranja itd. Zbog učinaka ekonomije razmjera, konkurencije i većeg opsega prodaje, očekuje se da će se, srednjoročno i dugoročno gledano, nakon uvođenja zahtjeva za ekološki dizajn troškovi komponenti i ormara smanjiti. Osim toga, zbog uvođenja minimalnih standarda energetske učinkovitosti i označivanja energetske učinkovitosti ispitivanje će se morati provoditi sustavnije. Navedeni faktori povećat će troškove kupnje uređaja u usporedbi s uobičajenom praksom za 0,4 milijarde EUR do 2030. Međutim, te dodatne izdatke za potrošača uvelike će kompenzirati smanjenje tekućih troškova od 2,7 milijardi EUR. Ne očekuje se da će trgovci odgoditi investiranje u nove, energetski učinkovitije uređaje zbog više početne cijene. Odluke o kupnji donose se pri velikim preuređenjima ili izgradnji novih trgovina, a u tom je slučaju kupovna cijena rashladnih uređaja manji dio ukupnog troška pa se zbog manjeg povećanja cijene odluke o kupnji neće odgađati.

Kako će to utjecati na poduzeća, mala i srednja poduzeća i mikropoduzeća?

Općenito gledano, ukupni poslovni prihodi povećat će se. Zahtjevi za oznaku energetske učinkovitosti i ekološki dizajn važni su za industriju EU-a te joj omogućuju da se istakne po kvaliteti i inovacijama. Predložena politika neće imati poseban utjecaj na proizvođače ikoje određene veličine, iako bi proizvođači sa širokim asortimanom proizvoda i/ili s iskustvom u proizvodnji visokoučinkovitih uređaja te s vlastitim objektima za ispitivanje tržišno bili u prednosti. Učinak na mala i srednja poduzeća ograničen je zbog uvođenja opcije s dvije faze, pri čemu je prva faza prijelazna, odnosno tijekom nje se s tržišta uklanja samo ograničen broj uređaja, dok su zahtjevi u drugoj fazi strogi, a primjenjuju se 3 godine nakon prve faze kako bi se uzela u obzir duljina ciklusa projektiranja komercijalnih rashladnih uređaja. Na taj bi se način omogućilo uvođenje strogih zahtjeva, a usto bi se malim i srednjim poduzećima zajamčilo dovoljno vremena za razvoj proizvoda koji su u skladu s novim zahtjevima. Nadalje, dopušta se izračun parametara na temelju dizajna, ekstrapolacija iz drugog modela ili oboje. Tako će se za poduzeća koja nemaju objekte za ispitivanje smanjiti opterećenje povezano s ispitivanjem.

Hoće li to bitno utjecati na državne proračune i uprave?

Osim prethodno navedenih, ne postoje dodatni učinci na nacionalne proračune i uprave.

Hoće li biti drugih bitnih učinaka? najviše 6 redaka

Dvojni i sinergijski učinak zahtjeva za ekološki dizajn i zahtjeva za označivanje energetske učinkovitosti uvodi se na način koji je pravedan za sve proizvođače i koji će potaknuti konkurentnost i inovativnost u području energetske učinkovitosti.

D. Daljnje mjere

Kad će se predložene mjere preispitati?